Markíza Klasik

Markíza Klasik je piaty televízny okruh súkromnej slovenskej televízie Markíza. Vysielanie bolo spustené 15. júla 2024. Je určený pre slovenský trh. Markíza Klasik vysiela 24 hodín denne na území Slovenska, prostredníctvom operátorov platených káblových, satelitných a IPTV televíznych služieb. Zameraná je pre starších divákov, primárne vo veku od 35 do 64 rokov a ponúka overené tituly zo zahraničnej produkcie, doplnené o slovenskú a českú televíznu klasiku. Program dopĺňajú staré tituly z vlastnej archívnej tvorby. Vysiela okrem iného vojenskú klasiku, „vesterny“ a „indiánky“.

Televízia sídli v bratislavskej mestskej časti Bratislava – mestská časť Záhorská Bystrica a je členom skupiny CME.

Hlasom stanice je herec Jozef Vajda.

 Pozadie vzniku 
Naposledy Markíza rozšírila svoje staničné portfólio v júni 2022 odštartovaním seriálovej televízie Markíza Krimi. Piaty okruh mal byť spustený ešte v júni 2023, no nakoniec Markíza zmenila plány. V čase, kedy ohlásila presunutie štartu na rok 2024, si nechala Markíza zaregistrovať na Úrade priemyselného vlastníctva tri názvy – Markíza Film, Markíza Fun a Markíza Klasik. Nakoniec sa rozhodla pre Markízu Klasik. Markíza Klasik vznikla úpravou vysielacej licencie už zrušenej stanice Fooor, ktorá vysielala v roku 2013. Nový okruh bol predstavený 3. júna 2024. Dôvodom spustenia je enormný dopyt po televíznej reklame a vytvorením novej stanice získala televízia priestor, kde ju môže umiestniť.

 Začiatok vysielania 
Televízna stanica Markíza Klasik odštartovala svoje vysielanie v pondelok 15. júla 2024 o 08:30 s filmom Poklad na Striebornom jazere. Spusteniu stanice predchádzalo na Markíze špeciálne tematické vydanie relácie Teleráno, ktoré divákom a diváčkam prezradilo množstvo zaujímavých informácií ohľadom programovej ponuky a vizuálnej identity novej televízie. Príhovorom divákov oslovil i generálny riaditeľ Peter Gažík.

 Sledovanosť 
Markíza Klasik sa už v prvých dňoch vysielania zaradila medzi najsledovanejšie tematické televízie na slovenskom trhu, v období od 1. do 6. augusta 2024 dosiahla v obchodnej cieľovej skupine 13–55 priemerný celodenný trhový podiel 2,6%. 
24. augusta 2024 si stanica pripísala doposiaľ najvyšší trhový podiel 4,5 % v hlavnej cieľovej skupine 13-55 v najdôležitejšom prime-time 19:00-23:00. V tento deň najviac zarezonovali kultové seriály Beverly Hills 90210 (rating 0,8 % / share 6,5 % a rating 1,1 % / share 7,0 % v CS 13-55) a Alf (rating 1,1 % / share 5,2 % v CS 13-55), zabodovala však aj zábavná šou Uragán (rating 0,8 % / share 4,2 % v CS 13-55).

 Relácie a seriály 

 Zahraničné seriály 
  A-Tím
  Akty X
  Alf
  Beverly Hills 90210
  Herkules - legendárne výpravy
  Hviezdna brána
  Chalupári
  Kobra 11
  Komisár Rex
  Knight Rider
  Lietajúci Čestmír
  M*A*S*H
  My všetci školopovinní
  Nemocnica na okraji mesta
  Pobrežná hliadka
  Poistovňa šťastia
  Rodina Addamsovcov
  Sanitka
  Zmija
  Krok za krokom (Step by Step)
  Walker, texaský ranger (Walker, Texas Ranger)
 Medicopter 117 (Medicopter 117: Jedes Leben zählt)

 Vlastná tvorba 
 Aj múdry schybí
 Bez servítky
 Dereš
 Milionár
 Na streche
 Najväčšie tragédie Slovenska
 Ordinácia v ružovej záhrade
 SEDEM s r.o.
 Silvánovci
 Uragán
 VILOmeniny

 Referencie 

 Externé odkazy 

 Markíza KLASIK na Facebooku

Markíza Klasik
Markíza Klasik
Kategória:Vzniklo v 2024